	ΠΑΝΕΛΛΗΝΙΑ ΟΜΟΣΠΟΝΔΙΑ ΓΕΩΤΕΧΝΙΚΩΝ ΔΗΜΟΣΙΩΝ ΥΠΑΛΛΗΛΩΝ (ΠΟΓΕΔΥ)
ΓΕΩΠΟΝΟΙ – ΔΑΣΟΛΟΓΟΙ – ΚΤΗΝΙΑΤΡΟΙ – ΙΧΘΥΟΛΟΓΟΙ - ΓΕΩΛΟΓΟΙ
Αχαρνών 2  Αθήνα Τ.Κ. 10176 Τηλ.:210-5234189, 210-2124041
e-mail : ax2u128@minagric.gr


   	       Αθήνα 21-08-2026

ΔΕΛΤΙΟ ΤΥΠΟΥ
Η νομιμότητα ισχύει για όλους
Η νομιμότητα δεν είναι εργαλείο που χρησιμοποιείται μόνο όταν ελέγχονται οι άλλοι. Όποιος ζητά περισσότερους ελέγχους, αυστηρή εφαρμογή των κανόνων και πλήρη διαφάνεια, οφείλει πρώτος να αποδέχεται ότι οι ίδιες απαιτήσεις ισχύουν και για τις δικές του πράξεις, επιλογές και αποφάσεις. Και όταν τα λόγια περί νομιμότητας δεν συνοδεύονται από αντίστοιχη διοικητική συνέπεια, τότε τα ερωτήματα είναι αναπόφευκτα.
Ο αρμόδιος Γενικός Γραμματέας του ΥπΑΑΤ και ταυτόχρονα Πρόεδρος του ΔΣ του Ταμείου Γεωργίας και Κτηνοτροφίας (ΤΓΚ) εξακολουθεί να μην ικανοποιεί το αίτημα της ΠΕΓΔΥ για νομική προστασία των γεωπόνων ελεγκτών, δηλαδή των ίδιων υπαλλήλων που διενεργούν τους ελέγχους, αναλαμβάνουν την ευθύνη, βεβαιώνουν παραβάσεις και συμβάλλουν στη δημιουργία εσόδων που καταλήγουν και στο ΤΓΚ, τα έσοδα του οποίου διαχειρίζεται ο ίδιος!!!!
Τα τέλη και τα πρόστιμα των ελέγχων αποδίδονται στο ΤΓΚ και η νομοθεσία προβλέπει ρητά ότι τα ποσά αυτά χρησιμοποιούνται αποκλειστικά για τη χρηματοδότηση των επίσημων ελέγχων.
Πώς μπορεί, λοιπόν, να ζητούνται περισσότεροι έλεγχοι, να διαχειρίζεται το Ταμείο τα έσοδα που αυτοί αποφέρουν και οι ίδιοι οι ελεγκτές να παραμένουν χωρίς οργανωμένη νομική προστασία; Και όχι μόνο….
Την ίδια στιγμή, φέρεται ότι ο ίδιος ο Γενικός Γραμματέας οδηγεί ο ίδιος το υπηρεσιακό όχημα. Η νομοθεσία παρέχει τη σχετική δυνατότητα υπό συγκεκριμένες προϋποθέσεις. Για τον λόγο αυτό ζητούμε να γνωστοποιηθεί με πλήρη διαφάνεια ότι τηρούνται οι προβλεπόμενοι όροι, ιδίως ως προς το όχημα, την έδρα και τον αποκλειστικά υπηρεσιακό σκοπό της χρήσης.
Όποιος επικαλείται τη νομιμότητα, πρέπει να είναι ο πρώτος που την αποδεικνύει.
Η απαίτηση για νομιμότητα και λογοδοσία ισχύει και για τον τρόπο με τον οποίο η διοικητική ηγεσία ασκεί την εξουσία της απέναντι στο προσωπικό του ΥπΑΑΤ. Υπαινιγμοί, απαξιωτικοί χαρακτηρισμοί και ατεκμηρίωτοι ισχυρισμοί για την προσωπικότητα, την επαγγελματική υπόσταση ή την υπηρεσιακή επάρκεια συναδέλφων δεν μπορούν να μένουν στο επίπεδο της προφορικής αιχμής. Από εδώ και στο εξής, κάθε τέτοια αναφορά θα ζητείται να συγκεκριμενοποιείται και να τεκμηριώνεται εγγράφως· διαφορετικά θα αξιολογείται κατά περίπτωση με τα διαθέσιμα διοικητικά και νομικά μέσα.
Τέλος, αφού το ΤΓΚ τίθεται σε διαχειριστικό έλεγχο από ορκωτούς λογιστές για τις χρήσεις 2018–2025, ο έλεγχος αυτός πρέπει να είναι πλήρης. Το ίδιο το σχετικό αίτημα προβλέπει έλεγχο οικονομικών καταστάσεων, αποδεικτικών στοιχείων και συνολικά της οικονομικής διαχείρισης του Ταμείου.
Η ΠΟΓΕΔΥ ζητά να αποτυπωθεί ειδικά πόσα έσοδα προήλθαν από ανταποδοτικά τέλη και ελέγχους, πού διατέθηκαν, ποιο μέρος τους επέστρεψε στον ελεγκτικό μηχανισμό, και αν τηρήθηκε ο ειδικός προορισμός που προβλέπει η νομοθεσία.
Οι γεωτεχνικοί δεν μπορεί να παράγουν έσοδα, να επωμίζονται ευθύνη και να μένουν τελικά χωρίς την προστασία που απαιτεί η φύση του έργου τους.
Η νομιμότητα δεν είναι σύνθημα. Είναι υποχρέωση. Και ισχύει για όλους.
Από τούδε και στο εξής «θα σας ταράξουμε στη νομιμότητα» και όποιος αντέξει!!

